Medzinárodné výtvarno-literárne sympózium 
ORA ET ARS – SKALKA 2026

Najstaršie pútnické miesto na Slovensku – starobylá Skalka pri Trenčíne privíta tento rok opäť umelcov – účastníkov 19. ročníka Medzinárodného výtvarno-literárneho sympózia ORA ET ARS – SKALKA 2026. 
S potešením môžeme konštatovať, že po vyjadrení hlavných organizátorov: Mesta Trenčín                a Trenčianskeho osvetového strediska v Trenčíne v zriaďovateľskej pôsobnosti Trenčianskeho samosprávneho kraja a súhlase nitrianskeho biskupa J. E. Mons. Viliama Judáka (Pútnické miesto Skalka patrí pod správu Nitrianskeho biskupstva), sme pristúpili k príprave 19. ročníka podujatia. V termíne od 8. – 13. 6. 2026 budú v areáli Malej a Veľkej Skalky, najmä však v interiéri a exteriéri novopostaveného pútnického domu na Malej Skalke, tvoriť svoje diela výtvarní a literárni umelci zo Slovenska i zo zahraničia. 

Špecifikum 19. ročníka je, že umelci budú tvoriť v Roku sv. Františka. Rok sv. Františka je osobitný jubilejný rok vyhlásený od 10. januára 2026 do 10. januára 2027. Svätý otec, pápež Lev XIV. ho vyhlásil pri príležitosti 800. výročia smrti (prechodu do večnosti) sv. Františka z Assisi. Sv. František vnímal prírodu ako nádhernú Božiu knihu a zrkadlo Stvoriteľa. Takouto krásou oplýva i celý areál Skalky i nádherná krajina obklopujúca Skalku, o ktorej sa už v 19. storočí vyjadril týmito krásnymi veršami i rodák z neďalekého Beckova, Jozef Miloslav Hurban: „Oj, Považie naše, ty rajská dolina,
                 kto ťa raz uvidel, večne ťa spomína!“ 
Veríme, že vyhlásený Rok sv. Františka, odkazy pustovníkov zo Skalky: sv. Andreja-Svorada a Beňadika i silné genius loci Pútnického miesta Skalka a jeho okolia prispejú k tvorivej invencii zúčastnených autorov a vytvoreniu diel. Diel, ktoré opäť s vďačnosťou zaplnia stránky každoročne pripravovaného katalógu, a na posympoziálnych výstavách na Skalke a v meste Trenčín prinesú návštevníkom potešenie a silný umelecký zážitok. 

Cieľom projektu Medzinárodného výtvarno-literárneho sympózia ORA ET ARS – SKALKA je prostredníctvom umenia propagovať starobylé pútnické miesto Skalku pri Trenčíne, uctiť si patróna Európy sv. Benedikta i jeho nasledovníkov – patrónov Nitrianskej diecézy sv. Andreja-Svorada a Beňadika a poskytnúť jedinečný priestor areálu Malej a Veľkej Skalky, okolitej krajiny i samotného Trenčína pre individuálnu kreativitu umelcov.

Počas šiestich dní budú mať umelci možnosť vzájomného tvorivého dialógu, praktickej konfrontácie svojich skúseností v maliarskom, grafickom, sochárskom či literárnom odbore a tiež príležitosť zoznámiť sa s históriou Skalky, životom a kultúrou v Trenčíne – aktuálne Európskom hlavnom meste kultúry 2026 i v regióne stredného Považia. Sympózia sa zúčastnia domáci a zahraniční umelci. Tvoriť budú v priestoroch Malej a Veľkej Skalky. 

Naše pozvanie zúčastniť  sa  19. ročníka Medzinárodného výtvarno-literárneho sympózia ORA ET ARS – SKALKA 2026 prijali nasledovní autori:

ÚČASTNÍCI:

VÝTVARNÁ SEKCIA: 

ČESKÁ REPUBLIKA

ROMAN HUDZIEC / Korycany / Úžice u Kralup nad Vltavou

ANTONÍN MACH / Sušice

POĽSKO:

MALGORSZATA MIZIA / Krakow

EUGENIUSZ MOLSKI / Nowy Wiśnicz

SLOVENSKÁ REPUBLIKA

JANA ČEPA / Tatranská Lomnica 

JÁN GÁLL / Košice

ANDREA HELLOVÁ / Žilina

PAVEL CHOMA / Žilina

MARTIN KELLENBERGER / Bratislava

JOZEF VYDRNÁK / Dubnica nad Váhom
(koordinátor výtvarnej sekcie)

• LITERÁRNA SEKCIA

RUDOLF DOBIÁŠ / Trenčianska Teplá-Dobrá (koordinátor literárnej sekcie)

ERIK ONDREJIČKA / Bratislava (koordinátor literárnej sekcie)

RUDOLF JUROLEK / Trnava 

JURAJ KUNIAK / Kordíky

MARIÁN MILČÁK / Levoča

Kurátorom sympózia a výstav po sympóziu je historik a znalec umenia PhDr. Marián Kvasnička.

O r g a n i z á t o r i :  Mesto Trenčín • Trenčiansky samosprávny kraj • Trenčianske osvetové stredisko v Trenčíne • Farský úrad Skalka nad Váhom • T-via, o. z. 

P R O G R A M  P O D U J A T I A :

8. 6. • 16.00 hod.
• Otvorenie sympózia spojené so sv. omšou
• Miesto: Diecézna svätyňa sv. Andreja-Svorada a Beňadika na Malej Skalke

8. – 13. 6. 
Tvorba výtvarníkov a literátov v areáli Malej a Veľkej Skalky (pútnický dom,
kláštor, prírodný exteriér pútnického miesta) 

13. 6. • 17.00 hod.  
• Ukončenie sympózia – prezentácia diel vytvorených na sympóziu a autorské čítanie účastníkov literárnej sekcie sympózia ORA ET ARS – SKALKA 2026 s kultúrnym programom
• Miesto: Pútnický dom na Malej Skalke

18. 7. • 15.00 hod.
• Slávnostná vernisáž – prezentácia výtvarných a literárnych diel vytvorených na sympóziu za účasti autorov
• Miesto: Areál kláštora na Veľkej Skalke

21. – 31. 7. 2026
• Výstava výberu diel z 19. ročníka Medzinárodného výtvarno-literárneho sympózia ORA ET ARS – SKALKA 2026
• Miesto: Výstavné priestory Trenčianskeho samosprávneho kraja, K dolnej stanici 7282/20A
Trenčín

5. – 31. 8. 2026
• Výstava výberu diel z 19. ročníka Medzinárodného výtvarno-literárneho sympózia
ORA ET ARS – SKALKA 2026
• Miesto: Mestská veža Trenčín 

V s t u p  n a  p o d u j a t i a  j e  v o ľ n ý   •   S r d e č n e   p o z ý v a m e

Rekapitulácia doterajších OSEMNÁSTICH ročníkov
Medzinárodné výtvarno-literárne sympózium ORA ET ARS – SKALKA vzniklo k úcte a podpore najstaršieho pútnického miesta na Slovensku – Skalky pri Trenčíne a jeho neopakovateľného genius loci. Je tiež venované i pre dnešnú dobu stále aktuálnemu odkazu benediktínskych mníchov a pustovníkov zo Skalky a hlavných patrónov Nitrianskej diecézy sv. Andrejovi-          -Svoradovi a sv. Beňadikovi. Podujatie sa koná vždy v júni v areáli Malej a Veľkej Skalky pri Trenčíne a uskutočňuje sa so súhlasom nitrianskeho sídelného biskupa J. E. Mons. Viliama Judáka. 

Jeden-, dva- či viackrát sa sympózia v doterajších sedemnástich ročníkoch 2008 – 2025 zúčastnilo 100 výtvarníkov z ôsmich štátov: Arménska, Poľska, Českej republiky, Maďarska, Srbska, Ruskej federácie, Nemecka, Španielska, Moldavska a 44 literátov zo Slovenska. V niektorých ročníkoch tvorili autori paralelne vo viacerých sekciách (2008, 2009, 2010 Daniel Hevier vo výtvarno-literárnej sekcii; v roku 2013 v hudobno-literárnej sekcii Vlastimil Dufka SJ, Daniel Hevier a Sima Martausová; v roku 2015 a v roku 2023 v literárno-fotografickej sekcii Jan Tluka; v roku 2024 v literárno-fotografickej sekcii Erik Ondrejička a vo výtvarno-literárnej Pavol Rusko. Špecifikom v roku 2010 bola i filmová sekcia s účastníkmi Jaroslavom Pištekom a Danielom Hevierom). Pri výbere účastníkov sympózia sa kladie dôraz na autorov z krajín V4.

Účastníci vytvoria počas podujatia výtvarné a literárne diela. Výber tejto tvorby i vizuálno-            -grafické zdokumentovanie diania na sympóziu každoročne mapuje reprezentačný katalóg. 
Veľkoformátová verzia katalógu je až do ďalšieho ročníka sympózia k dispozícii návštevníkom kláštora na Skalke. Takto upravené verzie katalógov jednotlivých ročníkov slúžia i na propagáciu a informovanosť nielen o sympóziu, ale i o pútnickom mieste Skalka pri Trenčíne počas roka na putovných výstavách ORA ET ARS VIATOR – SKALKA PUTUJÚCA, ktoré organizátori podľa logistických a finančných možností realizujú z výberov výtvarných diel poskytnutých účastníkmi sympózia. V rámci putovného projektu ORA ET ARS VIATOR boli zrealizované v minulých rokoch výstavy napríklad vo výstavných priestoroch Domu umenia            v Bratislave, v galérii Panský dům v Uherskom Brode, v galerijných priestoroch Neogotického kaštieľa v Galante, v máji 2016 v rámci projektu: Dny slovanské kultury vo výstavných priestoroch Reduty Klubu kultury v Uherskom Hradišti. Na prelome rokov 2016 – 2017 bol výber z diel vystavený na Morave v galérii návštevníckeho centra Slovanského hradiště          v Mikulčiaciach. Na jeseň 2017 bola inštalovaná výstava zo sympoziálnej zbierky v Múzeu mincí a medailí v Kremnici. Výber diel z desiatich ročníkov ORA ET ARS – SKALKA bol prezentovaný na jar 2018 vo výstavných priestoroch Dvorany Ministerstva kultúry Slovenskej republiky na Námestí SNP v Bratislave. Zatiaľ najvzdialenejším výstavným projektom ORA ET ARS VIATOR bola výstava výberu diel z jedenástich ročníkov v dominikánskom kultúrnom centre VERITAS v Košiciach (6. 12. 2018 – 28. 2. 2019). V roku 2025 sme realizovali výstavu výberu diel v kaštieli RONA, a. s., v Lednických Rovniach. V tomto roku sa pripravuje prezentácia výberu diel v ASISI Gallery v Žiline.
 
Katalógy  osemnástich ročníkov sympózia ORA ET ARS – SKALKA: 2008 – 2025 a kultúrno-            -historické prílohy OKNO vydávané ku katalógom v rokoch 2010 – 2019, 2024 a ďalšie informácie o pútnickom mieste Skalka pri Trenčíne, jeho rozvoji a perspektívach je možné                             v elektronickej podobe vidieť na webových stránkach: 
• https://visit.trencin.sk/ora-et-ars/ 
prehľad katalógov a kultúrno-historických príloh OKNO... všetkých doterajších sedemnástich ročníkov 2008 – 2025
• Facebook: https://www.facebook.com/oraetars/
• www.putnickemiestoskalka.sk
• alebo i pod Google heslom: sympózium Ora et Ars Skalka.

Pozývame v dňoch 8. – 13. 6. 2026 na návštevu areálu Malej Skalky a areálu kláštora na Veľkej Skalke, kde budú mať návštevníci počas sympózia možnosť vidieť pri práci tvoriacich výtvarníkov i literátov. 

Zároveň srdečne pozývame i na slávnostnú vernisáž sympózia ORA ET ARS – SKALKA 2026, ktorá sa uskutoční v areáli kláštora vo Veľkej Skalke v sobotu 18. júla 2026 o 15.00 h.  

        Za organizačný tím podujatia: 
PhDr. Katarína Martinková, KIC Trenčín
                					  Jozef Vydrnák, výtvarník, 
koordinátor výtvarnej sekcie sympózia ORA ET ARS – SKALKA